 **REPUBLIKA E SHQIPËRISË**

 **KËSHILLI I MINISTRAVE**

 **PROJEKTVENDIM**

**Nr.\_\_\_\_\_\_, datë \_\_\_\_. \_\_\_\_. 2024**

**PËR**

 **PËRCAKTIMIN E PËRBËRJES, FUNKSIONEVE DHE PROCEDURËS SË KOMISIONIT PËR SHQYRTIMIN E KËRKESËS PËR NJOHJEN E NJË PAKICE KOMBËTARE**

Në mbështetje të nenit 100, të Kushtetutës së Republikës së Shqipërisë dhe të pikës 3, të nenit 4, të ligjit nr. 96/2017 “Për mbrojtjen e pakicave kombëtare në Republikën e Shqipërisë”, me propozimin e ministrit të Brendshëm, Këshilli i Ministrave

**V E N D O S I:**

1. Kërkesa për njohjen formale të një pakice kombëtare sipas nenit 4, pika 1 të ligjit nr. 96/2017 “Për mbrojtjen e pakicave kombëtare në Republikën e Shqipërisë”, depozitohet nga grupi i shtetasve që përbëjnë mbi 1 % të numrit të përgjithshëm të shtetasve që kanë shtetësinë shqiptare në Republikën e Shqipërisë, të cilët pretendojnë se i përkasin një pakice. Kjo kërkesë paraqitet pranë Komisionit për Njohjen e Pakicave Kombëtare, i cili ngrihet pranë ministrisë përgjegjëse për punët e brendshme (në vijim referuar si “Komisioni”).

 2. Dokumentacioni për njohjen formale të një pakice kombëtare përbëhet nga:

a) Kërkesa e nënshkruar nga çdo pjesëtar i grupit që pretendon se i përket pakicës kombëtare që synohet të njihet;

b) Formulari individual i vetëdeklarimit për secilin nga shtetasit që kanë firmosur sipas shkronjës “a”, për njohjen e statusit të pjesëtarit të pakicës kombëtare, sipas Aneksit 1, të bashkëlidhur.

3. Komisioni përbëhet nga:

1. zëvendësministri i ministrisë përgjegjëse për çështjet e brendshme, kryetar;
2. përfaqësuesi i Drejtorisë së Përgjithshme të Gjendjes Civile, në ministrinë përgjegjëse për gjendjen civile, anëtar;
3. përfaqësuesi i ministrit përgjegjës për pushtetin vendor, anëtar;

ç) përfaqësuesi i ministrisë përgjegjëse për çështjet e brendshme, përgjegjës për çështjet ligjore, anëtar;

1. përfaqësuesi i ministrisë përgjegjëse për çështjet e brendshme, përgjegjës për arkivat, anëtar;

 dh) përfaqësuesi i ministrisë përgjegjëse për mbrojtjen sociale, anëtar;

1. përfaqësuesi i ministrisë përgjegjëse për punët e jashtme, anëtar;

 ë) përfaqësuesi i ministrisë përgjegjëse për trashëgiminë kulturore, anëtar;

1. përfaqësuesi i Drejtorisë së Përgjithshme të Arkivave, anëtar;
2. përfaqësuesi i Akademisë së Shkencave, anëtar;

 gj) përfaqësuesi i Akademisë së Studimeve Albanologjike, anëtar;

1. përfaqësuesi i Institutit të Historisë, anëtar;
2. tre përfaqësues të Komitetit Shtetëror të Pakicave Kombëtare, anëtar;
3. dy përfaqësues nga shoqëria civile, anëtar.

4. Komisioni për kryerjen e veprimtarisë së tij asistohet nga Sekretariati Teknik, i cili është përgjegjës për organizimin e mbledhjeve, dhe çdo detyrë tjetër të nevojshme.

5. Sekretariati Teknik përbëhet nga tre anëtarë, si më poshtë:

1. Një përfaqësues i caktuar nga titullari i ministrisë përgjegjëse për punët e brendshme;
2. Një përfaqësues i caktuar nga titullari i ministrisë përgjegjëse për çështjet vendore;
3. Një përfaqësues i caktuar nga titullari i Komitetit Shtetëror të Pakicave Kombëtare.

 6. Përfaqësuesit e institucioneve të përcaktuara në pikën 3, të këtij vendimi janë të nivelit të lartë drejtues.

7. Komisioni shqyrton kërkesën e paraqitur sipas pikës 1, të këtij vendimi dhe verifikon plotësimin e kritereve ligjore të përcaktuara në pikën 1, të nenit 3 të ligjit nr. 96/2017 “Për mbrojtjen e pakicave kombëtare në Republikën e Shqipërisë” dhe dokumentacionin e paraqitur sipas parashikimeve të neneve 6 dhe 7 të këtij ligji.

8. Komisioni shqyrton kërkesën e paraqitur sipas pikës 1, të këtij vendimi brenda 9 muajve nga dita e pranimit nga ministria përgjegjëse për çështjet e brendshme.

9. Për shqyrtimin e kërkesës, Komisioni bashkëpunon me të gjitha institucionet publike në nivel qendror sipas rregullave të përcaktuara në vendimin nr. 867, datë 10.12.2014 të Këshillit të Ministrave “Për procedurat e bashkëpunimit në institucionet e administratës shtetërore”, të ndryshuar.

10. Vendimi arsyetohet dhe i komunikohet grupit të shtetasve apo përfaqësuesit të autorizuar prej tyre, në përputhje me parashikimet e Kodit të Procedurave Administrative. Kundër vendimit të Komisionit për refuzimin e kërkesës për njohje të pakicës kombëtare, mund të bëhet ankim pranë gjykatës kompetente për zgjidhjen e mosmarrëveshjeve administrative.

11. Në rast se pas shqyrtimit të kërkesës dhe dokumentacionit të paraqitur, identifikohet përkatësia e një pakice kombëtare dhe plotësimi i kritereve ligjore, Komisioni vendos pranimin e kërkesës dhe i paraqet ministrit përgjegjës për çështjet e brendshme propozimin me relacionin e argumentuar për vijimin e procedurave për njohjen formale të pakicës kombëtare.

12. Ministria përgjegjëse për çështjet e brendshme harton projektaktin ligjor për njohjen formale të pakicës kombëtare dhe propozon projektvendimin përkatës pranë Këshillit të Ministrave, brenda 60 ditëve nga paraqitja e propozimit nga Komisioni.

13. Ngarkohen ministria përgjegjëse për çështjet e brendshme, ministritë dhe institucionet e parashikuara në pikën 3, të këtij vendimi, me zbatimin e tij.

 Ky vendim hyn në fuqi pas botimit në Fletoren Zyrtare.

**KRYEMINISTRI**

**EDI RAMA**